Document ID: 32009D0412

POLIITIKA- JA JULGEOLEKUKOMITEE OTSUS EUPOL COPPS/1/2009,
27. mai 2009,
Palestiina aladel läbiviidava Euroopa Liidu politseimissiooni (EUPOL COPPS) osalejate komitee asutamise kohta
(2009/412/ÜVJP)
POLIITIKA- JA JULGEOLEKUKOMITEE,
võttes arvesse Euroopa Liidu lepingut, eriti selle artikli 25 kolmandat lõiku,
võttes arvesse nõukogu 14. novembri 2005. aasta ühismeedet 2005/797/ÜVJP Euroopa Liidu politseimissiooni kohta Palestiina aladel (1) (EUPOL COPPS) ning eelkõige selle artikli 12 lõiget 3
ning arvestades järgmist:
(1)
Ühismeetme 2005/797/ÜVJP artikli 12 lõike 3 alusel volitas nõukogu poliitika- ja julgeolekukomiteed tegema asjakohaseid otsuseid EUPOL COPPS osalejate komitee moodustamiseks.
(2)
15.-16. juunil 2001. aastal Göteborgis toimunud Euroopa Ülemkogu järeldustega kehtestati kolmandate riikide politseimissioonidesse panustamise juhtpõhimõtted ja kord. Nõukogu kiitis 10. detsembril 2002 heaks dokumendi „Konsultatsioonid ja menetlustavad ELi mittekuuluvatele riikidele panustamiseks ELi kriisiohjamise tsiviiloperatsioonidesse”, millega töötati välja kord kolmandate riikide osalemiseks kriisiohjamise tsiviiloperatsioonides ning millega nähti ette panustajate komitee asutamine.
(3)
EUPOL COPPS osalejate komiteel peaks olema missiooni igapäevases juhtimises võtmeroll. See peaks olema põhifoorum, kus arutatakse kõiki missiooni igapäevast juhtimist käsitlevaid küsimusi. Poliitika- ja julgeolekukomitee, mis teostab missiooni üle poliitilist kontrolli ja strateegilist juhtimist, peaks arvesse võtma osalejate komitee seisukohti,
ON TEINUD JÄRGMISE OTSUSE:
Artikkel 1
Asutamine
Käesolevaga asutatakse Palestiina aladel läbiviidava Euroopa Liidu politseimissiooni (EUPOL COPPS) osalejate komitee.
Artikkel 2
Ülesanded
1. Osalejate komitee võib avaldada seisukohti. Poliitika- ja julgeolekukomitee võtab kõnealuseid seisukohti arvesse ning teostab missiooni üle poliitilist kontrolli ja strateegilist juhtimist.
2. Osalejate komitee pädevus on sätestatud dokumendis „Konsultatsioonid ja menetlustavad ELi mittekuuluvatele riikidele panustamiseks ELi kriisiohjamise tsiviiloperatsioonidesse”.
Artikkel 3
Koosseis
1. Kõigil ELi liikmesriikidel on õigus osa võtta osalejate komitee aruteludest. Missiooni igapäevases juhtimises osalevad siiski ainult panustavad riigid. Missioonil osalevate kolmandate riikide esindajad võivad osaleda osalejate komitee koosolekutel. Samuti võib osalejate komitee koosolekutest osa võtta Euroopa Ühenduste Komisjoni esindaja.
2. Osalejate komitee saab regulaarselt teavet missiooni juhilt.
Artikkel 4
Eesistuja
EUPOL COPPS osalejate komitee eesistujaks on vastavalt artikli 2 lõikes 2 osutatud pädevusele peasekretäri/kõrge esindaja esindaja tihedas koostöös eesistujariigiga.
Artikkel 5
Koosolekud
1. Eesistuja kutsub osalejate komitee regulaarselt kokku. Kui asjaolud seda nõuavad, võib eesistuja algatusel või osaleva riigi esindaja taotlusel kutsuda kokku erakorralise koosoleku.
2. Eesistuja saadab eelnevalt välja esialgse päevakorra ja koosolekuga seotud dokumendid. Eesistuja vastutab osalejate komitee arutelude tulemuste edastamise eest poliitika- ja julgeolekukomiteele.
Artikkel 6
Konfidentsiaalsus
1. Osalejate komitee koosolekute ja menetluste suhtes kohaldatakse kooskõlas nõukogu 19. märtsi 2001. aasta otsusega 2001/264/EÜ (2) nõukogu julgeolekueeskirju. Eelkõige peab osalejate komitee esindajatel olema nõuetekohane julgeolekuluba.
2. Osalejate komitee arutelude suhtes kehtib ametisaladuse hoidmise kohustus.
Artikkel 7
Jõustumine
Käesolev otsus jõustub selle vastuvõtmise päeval.
Brüssel, 27. mai 2009

Labels: 15
5